Utilfredshed med truslen om udvisning af Danmark fik i dag en mindre gruppe demonstranter til at påvirke morgentrafikken.

Aktivister har fredag morgen valgt at demonstrere ved at afspærre en af Københavns mest travle veje, Åboulevarden, midt i myldretrafikken.

Under kampråb som "no borders, no nations - stop deportations" samt "no justice - no peace" og akkompagneret af utallige bilers dytten indtog demonstranterne gaden og spærrede den ved at stille sig i vejen for bilerne med store bannere.

Aktivisterne havde taget opstilling i krydset mellem Åboulevard og Griffenfeldsgade, og det lykkedes de omkring 40 personer at spærre det trafikale knudepunkt i cirka 10 minutter, før politiet greb ind og opløste demonstrationen.

Krydset Åboulevarden og Griffenfeldsgade Foto: TV 2

Opløst uden brug af vold

Video fra stedet viser en politibetjent, der siger til en demonstrant, at de skal gå ind på fortorvet, hvorefter hun svarer, at de er fredelige og kun vil blive stående i kort tid.

- Vi er ikke ude på at slås med jer, siger hun blandt andet.

Da de demonstrerende ikke flytter sig, skubber en betjent relativt forsigtigt, men med et fast tag i en af aktivisternes jakke, nogle af de demonstrerende i retning af fortorvet, så bilerne kan køre igen.

Politiet fjerner demonstranter i København Video: Ulrik Scheibye

Støtter iranere

Aktionen er arrangeret af gruppen Asylret, der mener, at udlændinge- og integrationsminister Inger Støjberg sætter menneskeliv på spil ved at ville tvangsudvise en gruppe afviste iranske asylansøgere.

"Befri de fængslede asylansøgere" og "Stop deportations - no one is illegal" stod der på to af bannerne.

Det drejer sig om i alt otte afviste iranere, der i sidste uge blev anholdt i udrejsecentret Kærshovedgård i Jylland og flyttet til Udlændingecenter Ellebæk på Sjælland med henblik på tvangsudvisning til Iran.

En del af dem er kristne konvertitter, som kan være i livsfare, hvis de bliver sendt tilbage til Iran, lyder det fra Asylret.